DA Den Europæiske Unions Tidende CE 84/745

(2004/C 84 E/0840)

SKRIFTLIG FORESPØRGSEL E-3980/03

af Olivier Dupuis (NI) til Kommissionen

(6. januar 2004)

Om: Yukos-sagen

Den 19. juni 2003 blev Pichugin, tidligere sikkerhedschef i Yukos, arresteret og anklaget for mordforsøg på fru Kostina og for at have arrangeret mordet på ægteparret Gorins. Retten i Basmannyi bekræftede hans arrestation, og retten i Moskva, som bekræftede denne afgørelse, afslog hans advokaters anmodning om løsladelse mod en kaution på 3 millioner rubler. Undersøgelseslederne nægter at gøre rede for baggrunden for deres mistanke mod Pichugin, skønt der allerede er afsagt dom i mordsagen. Som følge af de gentagne overtrædelser, retten i Basmannyi har begået, har Pichugins advokater klaget til Den Europæiske Menneskerettighedsdomstol. I juli 2003 blev en større aktionær i Yukos, Lebedyev, arresteret og anklaget for bedrageri; han sidder i øjeblikket i varetægtsarrest. Den 26. oktober d.å. blev lederen af Yukos, Khodorkovsky, arresteret i sit fly af medlemmer af den russiske efterretningstjeneste FSB og tiltalt for bedrageri og skattesvig. Det russiske retsvæsen har under hele sagsforløbet talrige gange overtrådt forfatningsretten og retten til en retfærdig rettergang. Blandt de alvorligste overtrædelser kan nævnes manglende respekt for advokatstandens rolle og fortroligheden mellem advokat og klient, afslag på offentlige retsmøder, nægtelse af retten til effektiv retshjælp, vilkårlige tilbageholdelser, tortur, ulovlige undersøgelser samt partiskhed fra domstolens side. Endvidere er 53 % af Khodorkovskys aktier i Yukos blevet konfiskeret; ifølge den offentlige anklager er det sket for at hindre salg af disse aktier, som tilhører udenlandske investorer. I alt er 61 % af aktierne i Yukos blevet konfiskeret, hvilket øger frygten for opløsning eller nationalisering af Yukos. Endelig udgør denne sag i medfør af sin politiske karakter et nyt indgreb i demokratiseringsprocessen og er et udtryk for øget undertrykkelse af ytringsfriheden i Den Russiske Føderation.

Mener Kommissionen ikke, at såvel retsmyndighederne som de politiske myndigheder i Rusland må betragtes som uforenelige med en retsstat? Hvilke initiativer agter Kommissionen dels at foreslå medlemsstaterne og dels selv at træffe for at opnå, at de russiske myndigheder overholder de gældende principper i en retsstat, og navnlig, at Pichugin, Lebedyev og Khodorkovsky garanteres fuld ret til at forsvare sig, formodning om uskyld og overholdelse af de grundlæggende rettigheder som helhed? Mener Kommissionen ikke mere generelt, at hverken borgernes grundlæggende rettigheder eller de russiske eller udenlandske investorers rettigheder i øjeblikket garanteres på tilfredsstillende vis i Den Russiske Føderation?

Svar afgivet på Kommissionens vegne af Christopher Patten

(30. april 2004)

Kommissionen har fulgt de seneste hændelser i Rusland nøje, herunder arrestationen af Khodorkovsky og de russiske myndigheders konfiskering af en betydelig andel af Yokus-aktierne.

Kommissionen er bekendt med påstandene om, at forfatningsretten og retten til retfærdig rettergang overtrædes i den pågældende sag. Den ved, at Khodorkovskys forsvarsadvokater søger oprejsning via det russiske retssystem og den europæiske menneskerettighedsdomstol. Kommissionen afventer med stor interesse resultatet af dette juridiske arbejde.

På topmødet mellem EU og Rusland den 6. november 2003 og på mødet i EU's og Ruslands permanente partnerskabsråd den 27. april 2004 — og i forbindelse med andre møder, hvor der føres en politisk dialog med de russiske myndigheder — understregede Kommissionen, at det er meget vigtigt, at Rusland sikrer en retfærdig, ikke-diskriminerende og rimelig anvendelse af loven. Kommissionen har påpeget, at disse principper er fundamentale for EU's og Ruslands partnerskab, og at et brud på dem risikerer at undergrave de fremskridt, der i de seneste år er gjort i Rusland for at skabe gode handels- og investeringsvilkår.